钦定古今图书集成/明伦汇编/人事典/第089卷 > 《释名》 > 《系辞上传》
## 钦定古今图书集成/明伦汇编/人事典/第089卷 > 《释名》 > 《系辞上传》

“仰以观于天文，俯以察于地理，是故知幽明之故。”“原
始反终”，故知死生之说。精气为物，游魂为变，是故知
鬼神之情状。

〈本义〉此穷理之事。“以”者，圣人以《易》之书也。《易》者，阴阳而已。幽明、死生、鬼神，皆阴阳之变，天地之道也。天文则有昼夜上下，地理则有南北高深。原者推之于前，反者要之于后。阴精阳气，聚而成物，神之伸也；魂游魄降，散而为鬼，变之归也。〈大全〉程子曰：“原始反终，故知死生之说。”但穷得则自知死生之说，不须将死生便做一个道理求。人能原始知得生理，便能要终知得死理。若不明得，便虽千万般安排著，亦不济事。原始则足以知其终，反终则足以知其始。死生之说，如是而已矣。故以春为始而原之，其必有冬；以冬为终而反之，其必有春。死生者，其与是类也。